Dr. Thomas Nicholas German te Water (Graaff-Reinet, 6 Junie 1857 – Wynberg, Kaapprovinsie, 23 Oktober 1926) was ’n Suid-Afrikaanse politikus en mediese praktisyn. Te Water se vader, dr. Frans Karel te Water (1824–1912) het omstreeks die middel van die 19de eeu uit België na Suid-Afrika gekom, waar hy getroud is met Carolina Theodora Muller. Thomas was die derde van nege kinders. Hy het sy opleiding aan die Graaff-Reinetse Kollege gehad en in 1875 'n B.A.-graad van die Universiteit van Kaap die Goeie Hoop ontvang. Daarna het hy sy opleiding voortgesit het aan die Universiteit van Cambridge en eindelik medies aan die Universiteit van Edinburgh studeer waar hy die grade M.B. en C.M. in 1879 verwerf het. Die volgende twee jaar het hy deurgebring aan die universiteite van Berlyn, Wene en Straatsburg en in Londense hospitale, en die graad M.D. in 1881 verwerf. Hy het dadelik na sy geboortedorp teruggekeer en ’n groot praktyk opgebou, maar nog tyd gevind om sy belangstelling in musiek, letterkunde, debattering en drama uit te leef.